Lännen Median mukaan valvontaviranomaiset ovat joskus kokeneet, etteivät voi lopettaa hoivakodin toimintaa, koska vanhuksille ei ole ollut muuta paikkaa.

Vanhustenhoidon ongelmat ovat olleet jo pitkään julkisuudessa. Kuvituskuva. Mostphotos

Vanhusten hoivapaikoissa ilmenee edelleen vakavia epäkohtia, vaikka ongelmat ovat olleet pitkään julkisuudessa, uutisoi Lännen Media.

– Ruokaa ei suostuta antamaan tai aamulla on vielä illan kiisselit kasvoilla, vessaan ei viedä ja märissä vaipoissa annetaan olla pitkiä aikoja, vanhempi oikeusasiamiessihteeri Lotta Hämeen-Anttila kertoo Lännen Medialle.

Oikeusasiamiehen kanslia on vanhustenhoidon ylin valvontaviranomainen.

Aina valvontaviranomaisten määräämiä korjauksia ei ole myöskään tehty tai joissain paikoissa tilanne on ensin parantunut ja sitten taas huonontunut.

Hämeen-Anttilan mukaan joskus viranomaiset ovat kokeneet, etteivät voi lopettaa hoivakodin toimintaa, koska asukkaille ei ole ollut osoittaa muuta sopivaa hoivapaikkaa.

Lännen Median mukaan eduskunnan apulaisoikeusasiamies Maija Sakslin arvioi parhaillaan, millä toimenpiteillä hän varmistaa sen, ettei vanhuksien oikeuksien toteutuminen vaarannu, jos yksityinen palveluntarjoaja ei noudata viranomaisten määräyksiä.

Edellisen kerran vanhustenhoidon ongelmat nousivat esiin viime viikon perjantaina, jolloin aluehallintovirasto määräsi Sastamalassa sijaitsevan Pihlajalinnan hoivakodin toiminnan osittain keskeytettäväksi.

Syynä oli esimerkiksi se, että yllätystarkastuksessa yksikössä todettiin olevan liian vähän hoitajia.

Lue lisää: Pihlajalinnan hoivakodin toiminta keskeytettiin osittain Sastamalassa turvallisuusriskien vuoksi – viisi vanhusta joutuu muuttamaan pika-aikataululla.